S príchodom jesenných mesiacov prichádza čoraz viac aj sychravejších a chladnejšie dní, teda prichádza čas vytiahnuť zo šatníka zopár teplejších kúskov. Tohtoročná jeseň so sebou prináša originálne strihy, farby aj vzory. A keďže v móde vládne individualizmus, môžete sa odviazať, a kombinovať rôzne štýly a vytvoriť si tak vlastný-jedinečný look. Ukážeme vám ako na to.
Výrazné pleteniny
Pletený kardigán alebo úpletové prehozy sú stvorené na každodenné bežné nosenie, či už do práce, voľný čas, alebo len tak na príjemné stretnutie s priateľmi pri káve. Spájajú v sebe štýl a praktickosť, pretože sú úžasne pohodlné a zároveň určujú módne trendy v chladnejšom ročnom období. Túto sezónu stavte na farebnejšie, vzorované kúsky, ktoré počas bežného dňa skvele doplnia váš jednofarebný outfit. Naopak, tie nadčasové, minimalistické a v tlmenejších farbách budú vhodnejšie do kancelárie, či na formálne pracovné stretnutie.
Úpletové šaty
Úpletové šaty sú veľmi príjemné na chladnejšie dni, oceníte ich najmä ako elegantný kúsok vhodný do kancelárie. Sú užasne štýlové a aj veľmi praktické, hrejivý materiál vám totiž zabezpečí príjemný pocit najmä počas chladnejších dní. Túto sezónu súv kurze aj oversize strihy, ktoré sú vhodné na každú postavu. Pri voľbe stavte na kvalitné prírodné materiály, vďaka ktorým sa budete v takýchto šatách cítiť pohodlne.
Ľahko si ich stiahnete s opaskom a vyzerajú skvele v kombinácii s vysokými čižmami ale aj mokasínami, či teniskami.
Vlnený kabát
Jedným z najpraktickejších kúskov vášho jesenného šatníka bude nepochybne klasický vlnený kabát, ktorý je do sychravejších dní ideálny. Jednofarebný, v jednoduchšom strihu, sa veľmi dobre kombinuje a vyzerá dobre ako v elegantnej tak v športovej verzii. Pokiaľ máte radi výraznejšie a nápadnejšie farby skvelým spoločníkom vám na chladnejšie dni bude kabát s trendy károvaným vzorom.
Výraznejšie farby, ako ružovú a žltú, treba kombinovať o čosi obozretnejšie, no určite sa ich netreba báť!
Zdroj: Nina Murárová
Ilustračná fotografia: pinterest.com
Galéria: Pietro Filipi, Kara, Twinset, cellbes.sk, VERO MODA, Baldinini, Marc Cain-mClasse.sk